ועדת הכלכלה, כנסת 17, פרוטוקול מספר 555, 2008-04-01 15:00

אמנון כהן: אני מתכבד לפתוח את ישיבת ועדת הכלכלה.

אמנון כהן: אני מודה לכל מי שהגיע לכאן כי הנושא חשוב מאוד.

אמנון כהן: אני מחליף את יושב-ראש הוועדה הקבוע.

אמנון כהן: נדון היום בהצעה לסדר היום (דיון מהיר) על הסדרת נגישות דחופה לבית-החולים אסף הרופא ודרכי הגישה למחנה צריפין, הצעה דחופה שהגשתי לנשיאות הכנסת ואושרה ב-24 במרס 2008.

אמנון כהן: לפי התקנון יושב-ראש הוועדה הקבוע ראה לנכון, בתיאום אתי כמובן, לקיים את הדיון לפני שנצא לפגרה – עליו לקבוע דיונים מהירים בתוך פרק זמן שנקבע – ואני מודה לו על כך, כי גם הוא ראה בחשיבות הנושא.

אמנון כהן: אני תושב האזור וחולף בכבישים, וגם מטופל באותו בית-חולים, למען גילוי נאות.

אמנון כהן: שוחחתי בטלפון עם מנהל בית-החולים, ד"ר דוידזון, שמכאן אני שולח לו ברכת החלמה מהירה ורפואה שלמה, שיחזור במהרה לתפקידיו החשובים, למתן ריפוי נכון והצלת תושבים.

אמנון כהן: הבנתי שהוא חש לא בטוב אז אני מברך אותו בשם כל חברי הוועדה ברפואה שלמה.

אמנון כהן: באחת הפעמים שפגשתי את ד"ר דוידזון במקרה בביקור חולים שאני עושה מידי פעם באזור, דיברנו על המצוקה בכניסה לבית-החולים.

אמנון כהן: דיברתי גם עם ועד העובדים של בית-החולים והבנתי שיש מצוקה אמיתית בשעות מסוימות, בשעות הלחץ.

אמנון כהן: אמרתי אז: תיפנו אליי, אינני יודע בדיוק במה מדובר, אבל למען האמת ראיתי באזור שבשעות מסוימות יש "פקק" רציני ביותר, ואני רואה גם את האמבולנסים משתהים בהיעדר אפשרות להיכנס לבית-החולים.

אמנון כהן: יש כאן סכנה, וחס וחלילה אנו עלולים לאחר ולא להציל חייו של אדם רק כי האמבולנס לא יכול היה להביא אותו במהירות לבית-החולים.

אמנון כהן: אף אחד לא יכול כמובן להסכים לכך מבחינת מצפונית, וגם מבחינת היושב במרומים, כי אין לנו זכות לקחת חיים אלא רק להציל.

אמנון כהן: אני מבין שיש עיכוב בשל בירוקרטיה.

אמנון כהן: היו התכתבויות כבר ב-2003 על תחילת פרויקט, אך אנחנו כבר ב-2008 ואחרי כל-כך הרבה זמן לא הצליחו להסדיר את דרכי הכניסה והיציאה מבית-החולים.

אמנון כהן: אולי היו דברים נוספים שטופלו.

אמנון כהן: נשאר כרגע הנושא הקריטי והחשוב ביותר, דרכי הכניסה והיציאה לבית-החולים, וכנראה בעיקר בשעות מסוימות.

אמנון כהן: אני אומר כבר כי בשיחתי עם מנהל בית-החולים ביקשתי ממנו לשלוח אליי את כל ההתכתבויות, והוא אכן עשה כך.

אמנון כהן: לפני הדיון הנוכחי שלחתי ביוזמתי מכתבים לשר הביטחון, לשר התחבורה ולסגן שר הביטחון חבר הכנסת מתן וילנאי, שסייר במקום והבטיח לעזור.

אמנון כהן: דיברתי אתו וגם שלחתי לו מכתב כי אני סבור שהשרים הקשורים לנושא הזה צריכים לקיים עליו דיון ברמה המיניסטריאלית.

אמנון כהן: ראיתי שהתהליך נמשך זמן רב, ובדיוק התפרסמה כתבה בעיתון המקומי שהדגישה את הזעקות של מנהל בית-החולים והצוות הרפואי על שיש בעיה אמיתית.

אמנון כהן: אמרתי: כנראה הגיעו מים עד נפש ואני לא רואה פתרון בהתכתבויות.

אמנון כהן: אם כבר 5 שנים מתכתבים ולא מוצאים פתרון, עדיף לקיים דיון וללמוד את הסוגייה.

אמנון כהן: כאן אנחנו רוצים לראות היכן נוצר הפלונטר הקטן שלא מאפשר לצאת לדרך.

אמנון כהן: הבנתי שיש תקציב, יש תכנון, יצא מכרז אך אי אפשר לבצע כי משהו מעכב הכול.

אמנון כהן: כאן נלמד את הסוגייה.

אמנון כהן: מטרתנו בסוף הדיון לצאת מכאן לדרך.

אמנון כהן: נבדוק אם יש מכשולים בירוקרטיים כאלה או אחרים או אם נדרש לקבוע נהלים כלשהם.

אמנון כהן: צריך לדון ולמצוא פתרון לכל הדברים כי מדובר בפיקוח נפש.

אמנון כהן: אצלנו נאמר כי המציל נפש אחד כאילו הציל עולם ומלואו.

אמנון כהן: אולי אם כל אחד מאתנו יהיה שותף לא נצטרך לתת דין אחר בנושא הזה.

אמנון כהן: אני מבין שאתם מבקשים להציג מצגת.

אמנון כהן: אבל בקצרה, כי אנחנו חייבים לסיים את הישיבה בשעה 4, לפי התקנון, אז נפתחת המליאה.

אמנון כהן: אני מצפה שהדיון יהיה ענייני, שכל אחד יתבטא, כל מי שיש לו מה להגיד.

אמנון כהן: המטרה לא לחפש את האשמים, אלא לפתור כרגע את הבעיה.

אמנון כהן: תגידו היכן אני יכול לעזור כחבר הכנסת, איפה אני צריך להפעיל את השרים והיכן אתם יכולים לפתור את הבעיה.

אמנון כהן: בבקשה, הבמה שלכם, בקצרה.

אילן יפתח: אדוני היושב-ראש, זה צולם הבוקר בכניסה לאסף הרופא.

אילן יפתח: זאת הפנייה ימינה מכביש תל-אביב רמלה.

אילן יפתח: מחכים לבידוק של הצבא.

אילן יפתח: המסלול הפונה שמאלה אל אסף הרופא פנוי אך אי אפשר להתקדם.

אילן יפתח: עוד מעט תראו אמבולנס תקוע באמצע הדרך ולא מסוגל להיכנס לבית-החולים.

אילן יפתח: זאת הכניסה החדשה לבית-החולים.

אילן יפתח: הנה האמבולנס מגיע מכיוון רמלה אך לא יכול להיכנס.

אילן יפתח: ההמתנה יכולה להימשך גם 20 דקות, על אף שהנתיב אלינו פתוח.

אילן יפתח: הכניסה היא מכביש 44, הן לבסיס והן לאסף הרופא.

אילן יפתח: בשעות הבוקר עושים בידוק כבד יותר, וגם רוב האנשים נכנסים באותה שעה.

אילן יפתח: גם הצוות שלנו נכנס באותה שעה.

אילן יפתח: אמבולנסים, אין מה לעשות, מגיעים בכל שעות היום.

אילן יפתח: נוצר מצב שלמעשה בשעות מסוימות לא ניתן להיכנס לאסף הרופא.

אמנון כהן: הזמנים הקריטיים הם חילופי המשמרות.

אילן יפתח: עיקר הבעיה בשעות הבוקר בין 6:30-8:30.

אילן יפתח: בית-החולים עובד ב-3 משמרות.

אילן יפתח: משמרת בוקר מגיעה בשעה 6:30 ומתחלפת עם משמרת הלילה.

אילן יפתח: העובדים נכנסים מ-6:30 ועד 8:30 ואז גם יוצאים העובדים שסיימו את משמרתם.

עידו כץ: המשמרת מתחילה בשעה 7:00.

עידו כץ: אנשים מגיעים מ-6:30 ועוזבים עד 7:30, משהו כזה.

אילן יפתח: למשמרת הצהרים העובדים מגיעים ב-14:30, מתחלפת המשמרת בשעה 15:00.

אילן יפתח: יש עומס קריטי של תנועה עד 15:30-15:45.

אילן יפתח: משמרת ערב ולילה פחות קריטית ולא מהווה בעיה כי אז אין יציאה מן הבסיס וכניסה אליו, וגם אצלנו הפעילות במשמרות הללו דלילה.

אילן יפתח: אלה הבעיות הקריטיות, שבאות לידי ביטוי גם בסרט שהצגנו כאן עכשיו.

אילן יפתח: אנחנו מחלקים את הבקשה שלנו למספר חלקים: לטווח קצר, לטווח בינוני ולטווח ארוך.

אילן יפתח: בעבר גובשה תוכנית במשרד התחבורה ובמע"צ לפתרון של כביש שירות מקביל לכביש 44, בין הכביש החדש שבנו לראשון-לציון מאזור כפר חב"ד, ממש במקביל אליו, שלמעשה ימשיך אחרי אסף הרופא, קצת לפני הארגז.

אילן יפתח: על-פי התוכנית הזאת תהיה כניסה אחת לצבא ולהולכי רגל שלנו, ואילו הכניסה הרחוקה יותר מתוכננת להיות אל בית-החולים.

אמנון כהן: מתי התוכנית הזאת אמורה לצאת לביצוע?

אילן יפתח: הביצוע אמור היה לצאת לפועל ב-2007.

אילן יפתח: הייתי שותף לתוכנית הזאת ביחד עם המנכ"ל הקודם של משרד התחבורה.

אילן יפתח: אני יודע שהיה תכנון כזה.

אילן יפתח: אני לא יודע מה היו השלבים של התוכנית.

אילן יפתח: היא חולקה לשלב א', ב' ו-ג'.

אמנון כהן: מה זה יפתור?

אילן יפתח: זה יפריד את הכניסות וייסלל כביש שירות לבית-החולים.

אמנון כהן: הכניסה לבית-החולים תהיה מהכביש החדש שייסלל ואז לא תהיה התנגשות עם הכניסה למחנה הצבאי.

30083: אני מהנדס בית-החולים אסף הרופא.

30083: אפשר להציג על תצלום אוויר פחות או יותר את שצפוי.

אמנון כהן: בבקשה אדוני, תראה לי מהיכן הכביש החדש ייסלל ועד לאן יגיע.

30083: המחשבה לטווח הארוך, שאנו יודעים שכרגע חידשו את הדיונים עליה, אבל התכנון המקורי קבע שבכביש 44, ממערב למזרח, יהיו כבישי גישה, שבעצם תהיה הפרדה בין הכניסה למחנה הצבאי ובין המרכז הרפואי.

30083: הכניסה תהיה בסמוך לצומת הארגז, ישירות לכיכר שאנחנו כבר הכנו על בסיס התוכנית הזאת בתכנון התנועה שלנו.

30083: הכיכר אמורה להיות איפה שממוקם המיון, תהיה שם כניסה מרכזית.

30083: נחצה דרך החווה החקלאית והכניסה תגיע לכאן.

30083: התוכנית הזאת משום מה לא הבשילה בוועדות המקומיות וחזרה לשולחן התכנון ולכן כרגע לא מבוצעת ואנחנו תקועים במצב הנוכחי.

אמנון כהן: הוועדה המקומית של באר יעקב?

30083: אני חושב שזה אפילו הוועדה המחוזית.

30083: החזירו את התכנון, ובעדכון שהיה לנו לאחרונה במשרד התחבורה נאמר שהנושא הזה נדון מחדש.

30083: בעצם מתכננים את כל המערך הזה מן ההתחלה כך שצפי לוחות הזמנים הוא שנים רבות קדימה.

אילן יפתח: זה מה שהגדרתי כתוכניות לטווח הארוך, שאינני יודע מתי ייצאו לפועל ואיך יתפתחו.

אילן יפתח: נעבור כעת לטווח הקצר והבינוני.

אילן יפתח: התחיל פרויקט, שהיו לו שלב א' ושלב ב', כדי להסדיר את נושא התנועה ולהקל.

אילן יפתח: לא לפתור סופית, אבל להקל.

אילן יפתח: הוא היה מורכב מהקמת כיכר בכניסה לבית-החולים שתסדיר את התנועה שם, כי היתה שם סכנת בטיחות קשה מאוד גם להולכי הרגל וגם לחיילים.

אמנון כהן: למה כיכר כל-כך ענקית?

אופיר אמיר: אחרת משאיות צבאיות ואזרחיות לא יוכלו להסתובב שם.

אילן יפתח: הרבה משאיות נכנסות פנימה.

אילן יפתח: תכנן את זה יועץ תנועה, שתיכף יגיע לכאן.

אילן יפתח: הוא הגורם המקצועי והוא ישיב על שאלותיך.

אילן יפתח: שלב א' היה הקמת הכיכר, ושלב ב' היה כניסה של הצבא קצת יותר פנימה מאשר המיקום היום כדי ליצור מרחק בין כביש 44 לתחילת הבידוק.

אילן יפתח: זאת הכיכר.

אילן יפתח: זאת הכניסה לאסף הרופא.

אילן יפתח: זאת הכניסה למחנה הצבאי.

אילן יפתח: היום הצבא מתחיל לבדוק באזור הזה, עוד לפני הצומת.

אילן יפתח: כשהמכוניות מתל-אביב פונות ימינה מייד הכול נתקע בשל הבידוק.

אילן יפתח: בשלב ב' הציעו שהצבא יתחיל את הבידוק שלו פנימה יותר כדי להקל על מי שפונים ימינה.

אילן יפתח: היתה גם הצעה להוספת מסלול נוסף בפנייה ימינה כדי ליצור שני מסלולים, ואז "המחסנית" פשוט תגדל ואפשר יהיה להקל על העומס.

אילן יפתח: זה לא פתרון סופי, אבל זה מקל.

אילן יפתח: הפרויקט הזה תוקצב על-ידי משרד התחבורה ועל-ידי המועצה המקומית באר יעקב.

אילן יפתח: שלב א' הסתיים.

אילן יפתח: שלב ב', שאמור היה להתחיל להתבצע, בעקבות התנגדות של הצבא לא מבוצע, והוא בעייתי.

אילן יפתח: תיכף נשמע את נציגי הצבא.

אמנון כהן: הוא תוקצב?

אילן יפתח: הוא תוקצב.

אילן יפתח: בשיחה שלי עם ראש המועצה המקומית באר יעקב עלה כי אין בעיה עם הכסף.

אילן יפתח: הכסף הועבר על-ידי משרד התחבורה, בחלוקה של 30%-70% כפי שסוכם בישיבות לפני שנתיים, יצא מכרז ונבחר קבלן.

אילן יפתח: הקבלן יודע לבצע את זה, אבל הוא מעוכב כי לא נותנים לו לעשות.

אילן יפתח: זאת בעיה אחת.

אמנון כהן: זה מה שחשוב לי כרגע.

אמנון כהן: מה עוד?

אמנון כהן: לא נפתור היום את כל הבעיות של בית-החולים.

אילן יפתח: כל עוד זה לא קורה, וראית שגם הבוקר היו שם צרות, אנחנו מבקשים - - -

אמנון כהן: אני יודע מה אתה מתכוון לבקש.

אמנון כהן: חכה רגע.

עודד הגלילי: לצורך הדיוק ההיסטורי, משרד הביטחון וצה"ל לא התנגדו אף פעם.

עודד הגלילי: משרד הביטחון מבקש כבר משנת 2000: בואו תדברו.

עודד הגלילי: חתמנו להם על התוכניות, ויש תכתובות, אני יכול להציג אותן.

עודד הגלילי: אני לא רוצה להיכנס יותר מדי למריבות ההיסטוריות כי זה מיותר.

אמנון כהן: למה לריב?

עודד הגלילי: לאורך כל הדרך ביקשנו שידברו אתנו, שיישבו אתנו ונחתום על הסכם שיפתור את הבעיה.

עודד הגלילי: הבעיה העיקרית, היום כאשר רכב מגיע לשער הבסיס יש בעלי אישורי כניסה וחסרי אישורי כניסה.

עודד הגלילי: בהתחלה נמצא בודק ראשון שבודק אישורי כניסה.

עודד הגלילי: רכב עם אישור כניסה ממשיך לש"ג; רכב בלי אישור כניסה מופנה למגרש החנייה, שנכון שעל חלקו השתלט עבריין, אבל עדיין חצי ממנו משמש כמגרש חנייה.

עודד הגלילי: בהמשך הרכב מגיע לבידוק, עובר את הבידוק ונכנס לבסיס.

עודד הגלילי: בשלב ראשון, קודם כול עצרנו יציאות.

עודד הגלילי: בין 7:00-9:00 בבוקר ובין 15:00-16:00 אין יציאות משער יפו כדי לא לעצור את התנועה.

עודד הגלילי: הרעיון להזיז את הבידוק פנימה, כפי שמופיע בתוכניות, יגרום לכך שכדי להפנות רכב חסר אישור כניסה למגרש נצטרך להוציא אותו בחזרה, להפנות אותו להסתובב מסביב למעגל התנועה כדי לחזור ולהגיע שוב למגרש החנייה.

עודד הגלילי: זה ייצור "פקק" גדול כפליים מן ה"פקק" שיש היום מכיוון של-30%-40% מן הרכבים שמנסים מידי יום להיכנס אין אישורים – מילואימניקים ואחרים שמגיעים וחושבים שיצליחו להיכנס עם רכבים פנימה, אנשים שרוצים לנסוע לראשון-לציון וחושבים שיצליחו לעבור דרך המחנה, כל אלה מופנים החוצה.

עודד הגלילי: זה עניין אחד שצריך לפתור.

עודד הגלילי: עניין שני שצריך לפתור, היום כאשר חיילים מגיעים ברגל יש אוטובוסים שמסיעים אותם פנימה.

עודד הגלילי: האוטובוס לא מגיע לש"ג, אלא עושה סיבוב, נעצר כאן ומעמיס את החיילים.

עודד הגלילי: אם יזיזו את השער על-פי המוצע בתוכנית, משמע שהאוטובוס ייצא מן הבסיס החוצה, ייכנס שוב לתוך מעגל התנועה, יעשה סיבוב במעגל התנועה ויחסום את הדרך ורק אז יחזור לקחת את החיילים.

עודד הגלילי: הוא לא יוכל יותר להסתובב בנקודת הבידוק.

עודד הגלילי: ייתכן שכל זה פתיר.

עודד הגלילי: השבוע התקיים אצלי דיון.

עודד הגלילי: סיכמנו שניקח חברת מדידה.

אמנון כהן: זה בעקבות הדיון בוועדת הכלכלה, או בלי כל קשר?

עודד הגלילי: זה בעקבות המכתב שלך למשרד הביטחון.

עודד הגלילי: אני חייב לציין ששר הביטחון שם את כובד משקלו על פתרון הבעיה בעקבות הפנייה של חבר הכנסת אמנון כהן.

אמנון כהן: ראיתי שהיו התכתבויות גם עם יושב-ראש ועדת הכלכלה בעבר חבר הכנסת משה כחלון, כולל עם שר האוצר דהיום, חבר הכנסת בר-און, בהיותו שר הפנים.

אמנון כהן: הבירוקרטיה במדינה שלנו הורגת אותנו.

אמנון כהן: אם יש דבר מה שהורג את המדינה ואת התושבים והאזרחים, זה הבירוקרטיה – הפסיק כאן, והנוהל כאן.

אמנון כהן: אבל עלינו להיות יצירתיים.

אמנון כהן: במנגנונים הכבדים שלנו, בצבא החזק והמאסיבי קשה מאוד להזיז דברים, זה לוקח זמן.

עודד הגלילי: בדיון אצלי היינו יצירתיים מאוד.

עודד הגלילי: אנחנו מתכוונים שבשבוע הבא חברת מדידה תמדוד על הכביש, תסמן איפה צריך לעמוד הש"ג, איפה צריך לעמוד הממיין, איפה צריך לעמוד האוטובוס.

עודד הגלילי: במשך 48 שעות נעשה פיילוט שיבדוק את התנהגות התנועה.

עודד הגלילי: אם נמצא בפיילוט פתרון סביר, אין שום בעיה.

אמנון כהן: אמרתם שרוצים להזיז את השער.

עודד הגלילי: לא נזיז אותו פיזית בינתיים, אלא יגידו: כאן יהיה שער, כאן יעמוד הש"ג, ובמשך 48 בפועל שם יעמוד הש"ג, הוא לא יעמוד בשער אלא יעמוד שם.

עודד הגלילי: אם נראה שזה מספק פתרון אז תוך יום-יומיים ניתן לחתום על הסכם עם המועצה המקומית באר יעקב.

לאה ורון: חברת המדידה נתנה לכם לוחות זמנים?

לאה ורון: אתם יודעים להודיע לוועדה מתי היא תסיים ומתי יתקיים הפיילוט של 48 שעות?

30083: בשבוע הבא אפשר לסמן?

עודד הגלילי: כן.

עודד הגלילי: אחרי הפיילוט, בתוך שבוע אפשר לסיים את הבירוקרטיה בינינו.

אמנון כהן: אתם מביאים בחשבון גם סלילת נתיב מיוחד?

עודד הגלילי: זה בחלק שלנו שבתוך הבסיס.

עודד הגלילי: לצערנו הרב משני הצדדים יש היום בנייה ואי אפשר להרחיב.

עודד הגלילי: אילו אפשר היה להרחיב בתוך הבסיס זה היה נראה כבר אחרת.

עודד הגלילי: הפתרון היעיל ביותר לפי דעתנו הוא הוספת נתיב מהגשר ימינה עד אלינו, והקמת אי-תנועה באמצע.

עודד הגלילי: כלומר יהיה נתיב כניסה למחנה ונתיב כניסה לבית-החולים.

עודד הגלילי: כך נתיב הכניסה לבית-החולים יהיה פנוי, ואם נתיב הכניסה אל הבסיס הצבאי יהיה עמוס ויעמדו בו מכוניות זה בעיה שלנו.

אמנון כהן: צריך לעשות את זה מן הצומת.

עודד הגלילי: יש שם בעיה עם העבריין, שיצטרכו לפנות אותו.

אילן יפתח: הוא השתלט שם על השטח.

אמנון כהן: בקרוב יתמנה בראש מינהל מקרקעי ישראל אדם רציני, ראש עיריית רמלה, והוא יוכל לטפל בזה.

עודד הגלילי: הבנתי שהמועצה המקומית באר יעקב נתקלה בקושי לפנות אותו.

עודד הגלילי: כבר זמן רב אנו מנסים לפנות אותו ולא הצלחנו.

אמנון כהן: זה המכשול?

אמנון כהן: זה מה שעוצר בינתיים הקמת נתיב נוסף?

עודד הגלילי: זה חלק מן המכשול, והצורך לבנות לגשר.

עודד הגלילי: זאת ההצעה שלנו.

אמנון כהן: מתי בשעה טובה ומוצלחת אמורים לעבור לעיר הבה"דים?

אמנון כהן: שנדע לפי זה לתכנן ולא נבזבז סתם כסף של המדינה.

עודד הגלילי: אם הכנסת תעזור לנו ותשכנע את כל התל-אביבים שיושבים בתל-אביב ומדברים על איכות הסביבה בבאר-שבע ובדרום, אולי נוכל להתקדם.

עודד הגלילי: המנהיגה של "הירוקים" בדרום תומכת בהקמת עיר הבה"דים, אבל עוצרים את ההקמה כל אלה שגרים בתל-אביב.

עודד הגלילי: אם יתנו לנו לבנות אנחנו צופים שעד שנת 2011 תתקדם התוכנית להקמת עיר הבה"דים.

עודד הגלילי: 60% מצריפין יעבוד לעיר הבה"דים, ו-40% הנותרים אמורים להתפנות לבסיסים אחרים.

עודד הגלילי: אנחנו צופים שלקראת שנת 2013 נפנה את צריפין, אם הכול יילך כשורה ואם המועצה הארצית לתכנון ובנייה לא תשים רגל, והיא כבר שמה רגל בעניין שיווק צריפין כי היא רוצה ריאות ירוקות.

אמנון כהן: זה עוד רחוק.

אמנון כהן: מה התוכנית של מע"צ באשר לסלילת כביש מקביל לכביש 44 כדרך גישה לבית-החולים?

שאקר נחלה: נסתכל קודם כול על הבעיה הקיימת היום.

אמנון כהן: את זה אני כבר יודע איך לפתור איתם.

שאקר נחלה: לפי דעתי לא הועברה לך כל האינפורמציה.

שאקר נחלה: אנא תרשה לי להשלים.

שאקר נחלה: בשנת 2004 משרד התחבורה אישר תוכנית להסדרת מעגל תנועה במקום הזה.

שאקר נחלה: לצערי הפרויקט לא בוצע על-פי התוכנית.

שאקר נחלה: אושר שלב אחד ולא שני שלבים.

שאקר נחלה: אני במקרה ניהלתי את העניינים הללו כי עבדתי במשרד התחבורה לפני כן.

שאקר נחלה: בכניסה למתחם היו שתי סוגיות עיקריות שלא הובאו בחשבון בביצוע של הכיכר.

שאקר נחלה: הסוגייה הראשונה, סוגיית מעקה הולכי הרגל שמונע חציית הולכי רגל כדי להסדיר את זרימת הרכב.

שאקר נחלה: המעקה לא הושלם ולפיכך הולכי רגל חוצים ומפריעים לכניסה.

קריאה: מתחת לגשר צריך להיות מעקה.

שאקר נחלה: הולכי הרגל חוצים את הכביש בכיכר ועל-ידי כך מפריעים לתנועה ומסכנים את עצמם.

שאקר נחלה: התוכנית שאושרה בתיאום עם המועצה המקומית ועם בית-החולים התכוונה להקים גדר שתמנע חציית הולכי רגל, מעקה להולכי רגל, אך זה לא בוצע.

שאקר נחלה: הסוגייה השנייה, המרכיב השני בתוכנית שלא בוצע הוא העתקת הכניסה של הש"ג.

שאקר נחלה: בתוכנית שאושרה בזמנו הוסדר מיני מעגל תנועה שאיפשר למי שצריך לחזור בחזרה לעשות פניית פרסה בכיכר.

שאקר נחלה: משום מה זה לא נעשה.

שאקר נחלה: זה לא קשור בכלל למגרשי חנייה.

שאקר נחלה: אם המיני כיכר היתה מבוצעת על-פי התוכנית המאושרת כדין לדעתי חלק מן הבעיה היתה נפתרת.

שאקר נחלה: לצערי זה לא בוצע.

שאקר נחלה: לכן אודה לכבודו אם יורה למועצה המקומית, לבית-החולים ולצבא ליישם את התוכנית המאושרת.

אילן יפתח: כפי שנחתמה ואושרה.

אילן יפתח: אני בעד.

אילן יפתח: אני סומך על כך את ידי.

אמנון כהן: מי שינה אותה?

שאקר נחלה: זה בעניין הפתרון המיידי העכשווי.

שאקר נחלה: זה יכול לעזור מאוד לסוגיית הכניסה לבית-החולים וה"פקק" בכניסה.

שאקר נחלה: לטווח הרחוק, כידוע לכם מחנה צריפין נמצא בשלב של משא ומתן לצרכי פינוי.

אמנון כהן: מר עודד הגלילי, אתה מכיר את זה?

עודד הגלילי: זה בדיוק מה שאמרתי.

שאקר נחלה: אני מוכן להשאיר לכם את התוכניות.

שאקר נחלה: אז אל תדברו על חניות וכדומה.

שאקר נחלה: יש סוגייה לטווח רחוק – המחנה הזה מיועד לפינוי.

שאקר נחלה: מתנהל משא ומתן, תוכניות רצות במוסדות התכנון.

שאקר נחלה: לעיריית ראשון-לציון יש "תיאבון" גדול על השטח והם רוצים לפנות אותו.

שאקר נחלה: זאת סוגייה לטווח רחוק שפותרת את בעיית הנגישות לאזור הזה בכלל לא על-ידי דרכי השירות.

שאקר נחלה: דרך אגב, אני מבקש להוסיף שדרך השירות שמתוכננת לאורך כביש 44 לא תפתור את בעיית האמבולנס כי ה"פקק" יהיה בתוך דרך השירות.

שאקר נחלה: זה לא ייתן עדיפות לאמבולנס, אלא יהיה עליו לעמוד בתוך דרך השירות ולהמתין.

שאקר נחלה: התוכניות של דרך השירות מתקדמות.

שאקר נחלה: כעת אנחנו מחדשים את עדכון התוכניות מול מוסדות התכנון וכפי הנראה נמשיך להתקדם במהלך הזה.

שאקר נחלה: אבל אני מביא לתשומת לבכם שאין לתלות תקוות רבות בדרך השירות כי היא לא תביא לפתרון בעיית הנגישות של האמבולנסים.

אמנון כהן: איך אתה רואה את הפתרון של בעיית הנגישות לאמבולנסים?

שאקר נחלה: ככל הזכור לי, יש תוכנית אב לבית-החולים.

אמנון כהן: אפשר להוסיף עוד מקום יציאה וכניסה במקום אחר?

שאקר נחלה: לבית-החולים מתוכננת כניסה מכביש 4313, כלומר מבאר-יעקב, משם מתוכננת כניסה לכל האזור, כולל לבית-החולים.

שאקר נחלה: זה לטווח רחוק.

שאקר נחלה: אני לא רואה פתרון לשלב הביניים בכל מקרה.

אמנון כהן: משרד התחבורה יודע מה קורה שם?

שאקר נחלה: נציגי משרד הפנים שנמצאים כאן יכולים לעדכן את הוועדה.

עדית בר יוסף: בית-החולים הגיש בקשה לוועדה המחוזית לאשר תוספות בנייה בתחום בית-החולים.

אמנון כהן: זה דבר אחר.

עדית בר יוסף: זה קשור, כי זה יהיה כרוך בתוספת תנועה, למשל למרכז הרווחה.

עדית בר יוסף: במסגרת הזאת דיברנו עם אנשי בית-החולים גם על היקפי התנועה ועל ה"פקקים" שנוצרים בכניסות וביציאות.

עדית בר יוסף: רצינו לא לאשר את מרכז הרווחה, בעיקר בשל עניין התחבורה, אולם בית-החולים ביקש מאתנו בכל זאת לאשר, אמר שזה אפשרי והציג בפנינו את אישור משרד התחבורה, כפי שמר שאקר נחלה הציג בפניכם, לשלבי הביצוע.

עדית בר יוסף: זה השלב המיידי.

עדית בר יוסף: לטווח הרחוק היתה תוכנית שנקראה מח/198, שהתקדמה בוועדה המחוזית.

עדית בר יוסף: נדרשו בדיקות נוספות.

עדית בר יוסף: התוכנית הזאת מטרתה לשדרג את כביש 44 למחלפים ודרכי שירות, ובכללה אמור להיות פתרון גם כאן.

עדית בר יוסף: אבל בשלב כלשהו בשנת 2006 מע"צ ביקשה לבטל את התוכנית ולעדכן אותה לאור נפחי תנועה חדשים שנודעו לה בצריפין וכיוצא בזה.

עדית בר יוסף: מע"צ למעשה משכה את התוכנית ואין לנו היום תוכנית אחרת.

אמנון כהן: מע"צ, איפה זה עומד עכשיו?

שאקר נחלה: אני חוזר ואומר, דרכי השירות לא אמורות לפתור את בעיית הנגישות של אמבולנסים לבית-החולים.

שאקר נחלה: הרעיון היה לקחת את הקטע ממחלף חולון מזרח, ממחלף צריפין, שהוא העוקף המזרחי של ראשון-לציון, ועד ניר צבי, לסגור את כל המפרדות, לבטל את הצמתים ולהיעזר בדרך שירות, או בשתי דרכי שירות משני הצדדים כדי לפתור את בעיית הנגישות.

שאקר נחלה: זה הרעיון שמנסים לקדם, וכנראה נקדם אותו.

שאקר נחלה: כעת אנחנו בודקים חלופות, איזו חלופה הכי טובה.

שאקר נחלה: אבל אני שב ואומר, זה לא לטווח המיידי כי אין לזה עדיין תב"ע.

שאקר נחלה: הליך התכנון יימשך להערכתי מספר שנים ולא יסתיים במהרה.

30083: אני מהנדס בית-החולים.

30083: אני מסכים על מה שהצגת.

30083: התוכנית אושרה כתוכנית אחת, אולם בביצוע, לצערנו, בשל המורכבות של בית-חולים פתוח, עם כל הקשור במערכות האבטחה שלו, ושל הצבא, לא יכולנו לבצע את התוכנית המקורית בתהליך אחד ולכן חילקנו את הביצוע בלבד לשני שלבים.

שאקר נחלה: לא בסמכותכם לחלק את הביצוע.

30083: אחרת אי אפשר לבצע.

שאקר נחלה: הייתם צריכים לחזור למוסד שאישר לכם ולבקש לחלק את הביצוע לשניים.

עודד הגלילי: זה לא תוּאם אתנו וגם לא עם מע"צ.

עודד הגלילי: אנחנו הופתענו.

30083: גדר התיעול – שהיא נושא מהותי – תוכננה, קיימת, ולצערנו בשל מה שהזכיר קודם נציג משרד הביטחון, השטח נמצא בבעלות של אדם שטוען שהקרקע פרטית ולכן אסר עלינו - - -

שאקר נחלה: אני מדבר על מעקה במדרכה.

שאקר נחלה: זה לא קשור בכלל לבעל הקרקע.

30083: הוא טוען שהשטח שלו.

30083: ההתמודדות היום-יומית קשה הרבה יותר מאשר להגיד את הדברים.

30083: על-פי המתכננים נקבעה כאן תאורה היקפית שקיבלה את האישורים שלכם, ויש כאן מדרכה וגדרות תיעול.

30083: הם מתוכננים גם מימין.

30083: כאשר הגיע קבלן שלנו לבצע את זה ניגשו אליו שני אנשים ואמרו לו: אדוני, קח את הדברים שלך מכאן.

30083: דרך אגב, מי שיבוא לאסף הרופא יראה שבינתיים התקנו את הפנסים במקום אחר כי לא היה לנו מה לעשות איתם.

30083: האיש אסר עלינו לבנות את המדרכה, אמר שזה שטח שלו.

30083: הוא אמר:

30083: תראו שבתוך פרק זמן מסוים גם את הגשר הזה אני אעיף מכאן כי הוא נמצא בשטח פרטי שלי.

30083: לכן לא יכולנו לבצע.

אמנון כהן: אי אפשר לבדוק משפטית של מי השטח?

אילן יפתח: זה נבדק.

אילן יפתח: עיריית ראשון-לציון פתחה בהליכים משפטיים נגד האיש הזה.

עודד הגלילי: הוא פולש.

עודד הגלילי: כבר קרוב ל-15 שנים אנחנו מנסים לזרוק אותו אך המועצה המקומית באר יעקב לא שיתפה אתנו פעולה.

אמנון כהן: אנשי המשרד לביטחון פנים נמצאים כאן, הם שומעים ויודעים אולי איך לטפל בזה.

אילן יפתח: אני מצטרף למה שאמר מר שאקר נחלה.

אילן יפתח: יש תוכנית.

אמנון כהן: מה שהוא אמר מצוין, כולם מסכימים.

אילן יפתח: לא כולם מסכימים.

אילן יפתח: זה הבעיה.

אמנון כהן: הבנתי שהצבא לא התנגד לתוכנית שהציגו מע"צ ומשרד התחבורה.

אילן יפתח: אז לשם מה הסימולציה?

שאקר נחלה: יש הסכמה בכתב.

אמנון כהן: אתם כבית-החולים עשיתם את זה בשני שלבים, כך הבנתי.

אמנון כהן: לא היתה התנגדות של צה"ל.

אילן יפתח: אני מבקש, אם ניתן, שכבודו יורה, יש תוכנית שאושרה על-ידי מהנדס תנועה, על-ידי הצבא ועל-ידי הגורמים המקצועיים וצריך לבצע אותה, לגמור את הביצוע.

אילן יפתח: לא צריך סימולציה.

אילן יפתח: מי יקבע אם הסימולציה טובה או לא טובה?

אמנון כהן: זה יהיה בסדר?

עודד הגלילי: לא, בשום פנים ואופן לא.

אמנון כהן: התוכנית המקורית תואמה אתכם.

עודד הגלילי: היא תואמה ב-2003 ו-2004, והתנו מראש שיסוכם משא ומתן וייחתם הסכם.

שאקר נחלה: אני מחזיק בידי מכתב מ-15 במאי 2003 של סרן שי אשכנזי, שכותב שהוא מסכים לפתרון.

שאקר נחלה: על בסיס זה אישרנו את התוכניות.

עודד הגלילי: לא אמרתי שהתוכנית לא אושרה כדין.

שאקר נחלה: אז תבצעו אותה.

עודד הגלילי: אבל התוכנית הותנתה בחתימת הסכם, ויש על כך מכתבים.

אמנון כהן: מה הבעיה?

עודד הגלילי: צריך לבדוק שהמחנה יכול לחיות עם הפתרון הזה ושהוא פותר את הבעיה של ה"פקק".

עודד הגלילי: לטענת מומחי התנועה שלנו הוא לא יפתור את הבעיה של ה"פקק" אלא רק יעצים אותה.

עודד הגלילי: אם אוטובוסים יצטרכו להסתובב מחוץ למחנה זה יעצים עוד יותר את ה"פקק" מכיוון שכל אימת שאוטובוס יסתובב המכוניות ייאלצו להמתין מאחור.

אמנון כהן: אי אפשר להקים מפרץ תנועה?

עודד הגלילי: אפשר לעשות מפרצון רק מחוץ לש"ג.

עודד הגלילי: הבענו נכונות לבדוק.

אמנון כהן: מה הבעיה?

אמנון כהן: כולם חיילים עם מדים.

עודד הגלילי: מגיעים לשם אלפי אנשים.

עודד הגלילי: אמרנו: בואו נבדוק את הפתרון, נעשה פיילוט ל-48 שעות, נביא את מומחי התנועה.

עודד הגלילי: ייתכן שאפשר להכניס שיפור כזה או אחר כדי שנוכל לחיות שם.

אמנון כהן: אני מבין את הבעיה של האוטובוסים.

עודד הגלילי: לא רק אוטובוסים, אלא יש בעיה של חנייה, שמע"צ מתעלם ממנה.

עודד הגלילי: מה אכפת לו חנייה?

עודד הגלילי: הוא לא אחראי על מקומות חנייה, אבל אני צריך לספק מקום חנייה למי שאני לא נותן להיכנס עם רכבו למחנה, ומקום החנייה הזה נמצא לפני מקום הבידוק.

עודד הגלילי: אז עכשיו אף אחד לא ייכנס לחנייה אלא ייסע לבידוק, בבידוק יסרבו לאפשר לו להיכנס והוא ייאלץ לחזור ולהיכנס שוב למעגל התנועה כדי להגיע לחניון.

אילן יפתח: שתהיה בדיקה מקדימה.

אמנון כהן: בדיקה מקדימה יוצרת אף היא "פקק".

עודד הגלילי: אחת ממטרות הפיילוט, לבדוק את הכניסה.

עודד הגלילי: הוסכם לצאת לפיילוט.

עודד הגלילי: ישבנו לדיון עם סמנכ"ל משרד התחבורה לדרכים ועם נציגי בית-החולים, ישבו אצלי וסוכם על הפיילוט.

עודד הגלילי: כולם היו מבסוטים מן ההצעה הזאת.

עודד הגלילי: אז לנצל את הבמה כאן עכשיו כדי "לגנוב סוסים"?

אמנון כהן: לא "גונבים" שום דבר.

אמנון כהן: אני רוצה לפתור את הבעיה.

אמנון כהן: את הסוסים תשאירו אצלכם.

עודד הגלילי: תטילו עכשיו על הצבא הוראות לביצוע?

עודד הגלילי: נפגשנו ואני מחזיק בידי מסמך, סיכום דיון שהיה מקובל על כולם.

עודד הגלילי: הפיילוט צריך להתבצע בשבוע הבא.

עודד הגלילי: אחרי הפיילוט אם לא יימצא פתרון, נחזור.

אילן יפתח: נחזור לדיון נוסף כאן.

עודד הגלילי: אם לא יימצא פתרון.

עודד הגלילי: לפי דעתי יימצא פתרון.

אילן יפתח: השבוע הזה לא מטריד אותי.

אילן יפתח: אגיד לך ממה אני מוטרד, שאחרי הפיילוט הזה תהיה לו פרשנות, ועוד פעם התוכנית שנחתמה, אושרה ונבדקה תעמוד בסימן שאלה.

אילן יפתח: עושים פיילוט לפני תוכנית, לא אחרי תוכנית.

עודד הגלילי: נכון.

עודד הגלילי: בשנים 2003 ו-2004 למה ניתקתם מגע?

עודד הגלילי: חזרתם אחרי שבניתם את הכיכר.

אילן יפתח: לדעתי צריך לבצע את התוכנית ולטפל בבעיות שלה, אם יהיו בעיות נלוות בהמשך, כל אחד בתחום שלו, וזהו.

עודד הגלילי: זה בדיוק השיטה שבניתם את הכיכר.

אילן יפתח: את הדברים הללו היה צריך להגיד ב-2004, לא עכשיו.

עודד הגלילי: אומר נציג מע"צ שהיתה תוכנית אחת וחילקתם אותה לשתיים.

עודד הגלילי: במשך 3 שנים ניתקתם מגע.

שאקר נחלה: אבל זה בגלל הצבא.

אופיר אמיר: אנחנו חיים עם המפקדים שם יום-יום.

אילן יפתח: ביקשנו לממש את התוכנית בבת אחת.

אילן יפתח: גורמי הצבא פנו - - -

יהודה אריה: אני מהנדס תנועה של הפרויקט הזה.

אמנון כהן: אדוני, אנחנו רוצים לפתור את הבעיה.

אמנון כהן: אני לא מחפש אשמים.

אמנון כהן: מה שהיה היה.

אמנון כהן: איך נוכל לפתור את הבעיה, שמחר בבוקר כבר נצא לשלב א'?

אמנון כהן: אנחנו רוצים שלאמבולנס שרוצה להגיע ליעדו במהירות הגבוהה ביותר תהיה אופציה לעבור, כאשר כל אחד יעשה את עבודתו.

אמנון כהן: זה הדחוף כרגע.

אמנון כהן: אחר-כך הם ייצאו לניסוי ומסקנותיו יובאו בעוד שבוע-שבועיים, אך רק לאחר מכן.

אמנון כהן: אני מחפש פתרון מיידי למחר בבוקר, ובעוד שבועיים-שלושה לשמוע על תוצאות הניסוי.

אמנון כהן: כמו כן שמענו על פתרונות לטווח הארוך של מע"צ וכן הלאה שייקחו מספר שנים.

אמנון כהן: הפתרון לטווח הרחוק ביותר הוא העתקה של צריפין לעיר הבה"דים העתידית, בעזרת השם.

אמנון כהן: יש בפנינו 4 שלבים, ואתה אומר שאתה המתכנן.

אמנון כהן: אינני יודע אם שמעת, נציג מע"צ אמר שהיתה תוכנית אך לא יישמו אותה, שינו אותה בשל אילוץ כזה או אחר.

אמנון כהן: בבקשה.

יהודה אריה: קודם כול, חשוב לי להגיד שלפני שהיתה כאן כיכר היתה רחבה גדולה מאוד, והצבא עשה כרצונו.

יהודה אריה: מזה נולדה הכיכר הזאת.

יהודה אריה: אחר-כך בא משרד התחבורה והתנה את מימוש התוכנית הזאת באישור של משרד הביטחון והצבא.

אמנון כהן: למה הכיכר כל-כך ענקית?

אמנון כהן: למה אי אפשר לעשות נתיב צר נוסף לרכבים קטנים יותר?

יהודה אריה: למעשה הבדיקה היתה במקום הזה ועצרה את כל התנועה.

יהודה אריה: בתוכנית הזאת ביקשנו להזיז את מקום הבדיקה פנימה.

יהודה אריה: יש תוכנית, שקיבלה אישורים מהרבה מאוד אנשים, גם ממרכז הבינוי, גם ממפקד הבסיס, יש לנו את כל האישורים בצורה מסודרת.

יהודה אריה: רק אחרי שקיבלנו את האישורים הסכימו לאשר את התוכנית הזאת ואמרו שזאת תוכנית במקשה אחת.

יהודה אריה: יצאנו למכרז כדי לבצע הכול בבת אחת ולא בשני חלקים, אולם הצבא לא נתן לנו להיכנס פנימה ולכן הכול נעצר.

יהודה אריה: אנחנו רוצים מאוד לסיים את יישום התוכנית הזאת כמקשה אחת.

יהודה אריה: היום כאשר השומר נמצא היכן שנמצא זה תוקע את כל הכיכר, הכיכר לא עובדת.

אמנון כהן: עכשיו היא יוצרת את הבעיה.

יהודה אריה: יצרנו כאן שני נתיבים, ולא בכדִי.

יהודה אריה: בגלל הזרועות ובגלל המרחקים ביניהם לא ניתן היה לבנות כיכר אחרת.

יהודה אריה: יצרנו כאן שני נתיבים: 1) כניסה נקייה לבית-החולים; 2) כניסה לבסיס הצבאי.

יהודה אריה: רצינו שתישמר האופציה שאם רכב נתקע אפשר יהיה לעקוף ולהיכנס.

יהודה אריה: לא רק זה, גם באזור העטרה שמרנו כאן מרווח כדי שאפשר יהיה להתרחק אם במקרה רכב כלשהו נתקע.

יהודה אריה: כלומר, שמרנו את כל האופציות.

יהודה אריה: אבל אם בונים כיכר בלי לבצע את כל התוכנית לא ניתן פתרון, אז הכול עומד.

יהודה אריה: אני רוצה להדגיש, עשינו את כל התיאומים, והיו תיאומים מפרכים מאוד הצבא.

יהודה אריה: הייתי במרכז הבינוי אצל מר גרשנזון שעזב, ואחר-כך באה גברת אירנה, ואחרי זה מוני, ועשינו סיורים עם מפקד הבסיס, עשינו תיאומים עם כל גורמי הצבא עד שקיבלנו אישורים.

יהודה אריה: אי אפשר שאחרי שמקבלים את האישורים יבוא מפקד חדש ויאמר: "לעצור! Stop! אנחנו לא מוכנים".

יהודה אריה: זה הרי עדיין אותו צבא, אותו משרד הביטחון.

אילן יפתח: אנחנו אומרים "צבא", אבל זה רב סרן אחד שלא מאפשר כניסה של אמבולנסים ומסכן חיים של אנשים.

אילן יפתח: אין לי דרך אחרת להסביר את זה.

אילן יפתח: יש תוכנית וצריך לממש אותה.

יהודה אריה: הפתרון הוא לבצע את התוכנית כפי שהיא.

עודד הגלילי: ואז הפתרון יהיה סגירת המחנה.

עודד הגלילי: אין מחנה.

עודד הגלילי: תחזיר את השקף שהראה שאתם מבקשים לסגור את שער ירושלים בין 7:00-9:00.

30083: תיכף נגיע לפתרונות.

30083: לבסיס הצבאי יש 3 כניסות ואילו לבית-החולים יש רק כניסה אחת.

אילן יפתח: צה"ל קרוב ללב כולנו, אולם למחנה צריפין יש 3 כניסות, ואילו לבית-חולים כללי גדול יש כניסה אחת בלבד.

אילן יפתח: היית רוצה שאמא שלך תהיה באמבולנס הזה?

אילן יפתח: אני לא.

לאה ורון: אדוני, אל תעביר את הדיון לפסים אישיים.

אמנון כהן: אפשר שבשעות הלחץ, כפי שציינו כאן, בין 6:30-8:30 ובין 14:00-16:00, הכניסה והיציאה יהיו בשני השערים האחרים?

עודד הגלילי: בשום אופן לא.

עודד הגלילי: בשעה הזאת אלפי אנשים מגיעים לעבודה בכל השערים.

אמנון כהן: שייסעו 2 קילומטרים לשער ירושלים.

עידו כץ: יש היום את הכביש העוקף שמגיע לשער צריפין.

עודד הגלילי: לא מגיעים לשער צריפין ב-2 דקות.

עודד הגלילי: פרט לכך, את היציאה סגרנו.

עודד הגלילי: בשער ירושלים יוצאים בשעות האלה.

עודד הגלילי: אני הרי סגרתי את היציאה משער יפו כדי להקל על הכניסה.

עודד הגלילי: בין 7:00-9:00 ובין 15:00-16:00 לא יוצאים רכבים החוצה.

אופיר אמיר: אתה אומר דבר לא נכון.

אופיר אמיר: אנחנו חיים שם, זה ההבדל.

אמנון כהן: קודם כול, אם מר עודד הגלילי אומר שסגור – צריך להיות סגור.

אופיר אמיר: אבל לא סגור.

אמנון כהן: בין השעות הללו לא סגור?

אמנון כהן: מר עודד הגלילי אומר שהם הבינו את המצב ולכן בשעות הלחץ אין יציאה מן השער.

לאה ורון: אתה מוכן לחזור על השעות שהשער סגור?

עודד הגלילי: בין 7:00-9:00 ובין 15:00-16:00 אין יציאה משער יפו.

עידו כץ: בבוקר כן.

עידו כץ: אחר-הצהרים אינני יודע.

אופיר אמיר: היום פתוח בצהרים, הם לא סוגרים.

אמנון כהן: רכבים יוצאים בין השעות 15:00-16:00?

אופיר אמיר: כן.

אמנון כהן: בבוקר אין יציאה בכלל.

עודד הגלילי: אני מבקש לקרוא את מה שמפקד המחנה כתב: "כיום ...

עודד הגלילי: יציאה משער יפו לכלל באי המחנה וחסמנו את היציאה משער יפו בין 15:00-16:00, וזאת על מנת שתתאפשר יציאה טובה יותר".

אילן יפתח: עזוב.

אילן יפתח: זה מקובל.

אילן יפתח: אם לא יעמדו בזה, נודיע לכבודו.

אופיר אמיר: מקובל שזה ייסגר.

אופיר אמיר: היום זה לא נסגר.

אמנון כהן: ממתי המכתב?

עודד הגלילי: מהשבוע, כהכנה לדיון.

עודד הגלילי: מפקד הבסיס חסם מראש ומעדכן אותי במה שעשה.

לאה ורון: אז זה יהיה מכאן ולהבא.

אילן יפתח: אבל הוא לא עשה את זה.

אמנון כהן: אני גר בסמוך ועובר שם.

אמנון כהן: ביום מסוים אעבור בשעה הזאת ואראה, ואמצא את מר עודד הגלילי ואת ויקטור ואת כולם ואביא אותם לשם.

אמנון כהן: מתי יוצאים לדרך עם הניסוי?

עודד הגלילי: בשבוע הבא.

עודד הגלילי: אנחנו מחכים למודד שלהם.

עודד הגלילי: אנחנו עומדים לרשותם.

עודד הגלילי: ביום שיירצו להביא את המודד נפעיל את הפיילוט.

אמנון כהן: מי מטפל בהבאת המודד?

30083: באופן עקרוני בית-החולים דואג למודד התנועה, אבל למתכנן התנועה יש השגות בעניין הזה ואני מבקש שתשמעו אותו.

יהודה אריה: בכל הניסוי-דֶמֶה הזה – כי למעשה כל השער של בית-החולים, כל הבוטקה, הכול על-פי התוכנית צריך לזוז פנימה – לא הולכים להזיז שום דבר.

אמנון כהן: לא היית בתחילת הדיון ולכן לא שמעת.

אמנון כהן: יעשו ניסוי למשך 48 שעות ויבחנו את ההתנהגות כאילו העבירו את הבוטקה ואת השער, יבחנו האם זה פותר את הבעיה או לא.

אמנון כהן: זה עדיף מאשר להשקיע כסף ואז לגלות שזה לא פותר את הבעיה.

אמנון כהן: יש היגיון בהצעה הזאת.

אמנון כהן: תביאו מודד, שלא יהיו לו תירוצים כי לא הבאתם מודד.

אמנון כהן: תביא את המודד, תן לו להתחיל לעבוד.

אמנון כהן: כבודו יתקשר אליי להגיד לי מתי 48 השעות הללו נכנסות לתוקף, שגם אני בזמני החופשי אעשה שם סיבוב ואבדוק מה קורה.

אמנון כהן: אתה תביא לשם מודד, הוא אומר שמיום שיגיע מודד ויינתנו לו כלים הוא ייכנס.

אמנון כהן: במשך 48 שעות יבדקו ואז יראו אם זה פותר את הבעיה או לא, ויישבו ביחד.

אמנון כהן: אם צריך, אני אבוא לשם, לא צריך את ועדת הכלכלה.

אמנון כהן: אם צריך ניפגש עם מנהל בית-החולים, ניפגש ונדבר, נראה את הדברים, נשמע אתכם ונמצא פתרון.

אמנון כהן: אין לי בעיה להגיד כרגע לצבא לאמץ את התוכנית המקורית, אבל אני לא רוצה ללכת באופן הזה.

אמנון כהן: היה כבר דיון מקדים והגיעו להבנות.

אמנון כהן: אני איש של הבנות.

אמנון כהן: אני בעד פתרון הבעיות גם לטווח הקצר וגם לטווח הארוך.

אמנון כהן: עוד מעט נסכם את הדיון, ואני רוצה שזה יהיה מקובל על כולכם.

אמנון כהן: אם יש לכם עדיין הערות נשמע אתכם כמובן.

אמנון כהן: המשרד לביטחון פנים, יש לכם מה להגיד?

לואיזה לוי: רציתי לדבר על לוח הזמנים של הרִימזור.

לואיזה לוי: הבנתי שעד לפני שבוע שוטר מבית-החולים הכווין שם תנועה.

לואיזה לוי: שוטר בצמתים מרומזרים לא רק לא עוזר, אלא לעתים מקלקל ויוצר עומסים גדולים יותר.

לואיזה לוי: יש ועדה שמתכנסת במע"צ בהשתתפות משרד התחבורה והמשטרה על שינוי תוכנית הזמנים.

לואיזה לוי: אולי אפשר בשעות השיא לתת קדימות על חשבון כביש 44, הכביש הראשי.

אופיר אמיר: זה כבר בוצע.

לאה ורון: לא הצלחנו להבין.

לאה ורון: רפ"ק לוי, מה את מציעה?

אמנון כהן: היא מציעה להאריך את משך זמן המעבר ברמזור ביציאה.

לואיזה לוי: על חשבון הציר הראשי, ולא להעמיד שוטר כי זה בסך הכול לא עוזר.

אמנון כהן: מה לגבי האדם שפולש שם?

אמנון כהן: האם אתם מטפלים בזה?

לואיזה לוי: לא ידוע לי, אבל בהחלט צריך לפנות למשטרה ולטפל.

אמנון כהן: באיזו דרך?

אמנון כהן: המועצה המקומית צריכה לפנות?

עודד הגלילי: הוא פולש כבר 15 שנים והמשטרה לא פועלת נגדו עד שאין צו של בית-המשפט.

אילן יפתח: עיריית ראשון-לציון והיועצת המשפטית של מועצת ראשון-לציון מטפלת בעבריין.

אילן יפתח: היא פתחה כבר תיק.

אילן יפתח: הטיפול התחיל לפני 4 חודשים ואינני יודע כמה זה יימשך.

יהודה רון: אני סמנכ"ל בכיר במשרד הבריאות.

יהודה רון: יש לי שאלה למר עודד הגלילי.

יהודה רון: מה המבחן שעל-פיו תגידו אחרי הפיילוט שהפתרון סביר?

יהודה רון: חשוב שלא נתווכח אחר-כך.

עודד הגלילי: אל"ף, שלא נוצר "פקק" שמונע תנועה בכניסה, ובי"ת, שהתנועה זורמת טוב יותר מאשר היום.

יהודה רון: מה זה טוב יותר?

עודד הגלילי: שה"פקק" בכיכר יירד.

עודד הגלילי: אם ה"פקק" בכיכר יישאר על אף שנזיז את הש"ג פנימה ונפסיד מגרש חנייה, אז מה עשינו?

שאקר נחלה: אני מודיע לך שה"פקק" יישאר.

עודד הגלילי: מומחי התנועה שלי טוענים שה"פקק" יישאר מכיוון ששורת המכוניות שממתינות בכניסה ארוכה יותר.

עודד הגלילי: שימשיכו לדון מומחי התנועה.

עודד הגלילי: לפי דעתנו הנתיב הנוסף שמדברים עליו כל הזמן יפתור את הבעיה.

עודד הגלילי: יהיה נתיב כניסה אחד למחנה ונתיב כניסה אחר לבית-החולים ותהיה הפרדה ביניהם.

עודד הגלילי: אבל אולי אני טועה.

יהודה רון: זאת השאלה.

יהודה רון: הדברים הללו צריכים להיבדק היום.

יהודה רון: יעשו פיילוט ובסך הכול ישפרו קצת, אבל לא יפתרו את הבעיה.

יהודה רון: צריך להגדיר בדיוק את המבחן שעל-פיו נאמר שהבעיה נפתרה, אפילו לטווח קצר, אני לא מדבר על הטווח הארוך.

לאה ורון: ואז תהיה מחלוקת גדולה על תוצאות הפיילוט.

יהודה רון: ההערה השנייה, במידה וזה לא יעמוד במבחן סביר מה החלופה הנוספת שאתם מציעים?

עודד הגלילי: אנחנו לא מציעים.

עודד הגלילי: יצטרכו לשבת מומחי התנועה ולשבור את הראש.

עודד הגלילי: אינני יודע מה.

יהודה רון: אז יהיו אילוצים מבחינתכם?

עודד הגלילי: תמיד יש אילוצים.

עודד הגלילי: זה הכניסה לבסיס ולא כניסה לבית-החולים.

עודד הגלילי: קודם כול, למען הצדק ההיסטורי, הבסיס היה קיים לפני בית-החולים ושער יפו היה קיים לפני בית-החולים.

עודד הגלילי: כולם באים אלינו כאילו משרד הביטחון חוסם את הדרך לבית-החולים.

עודד הגלילי: לא.

עודד הגלילי: בית-החולים חוסם את הדרך למשרד הביטחון.

קריאה: מה שאמרת עכשיו לא רלוונטי.

אמנון כהן: כולנו כמובן בעד צבא ההגנה לישראל ונותנים לו את השירות הטוב, אך יש כאן דיני נפשות.

אמנון כהן: יש כאן הידברות.

עודד הגלילי: אנחנו מבינים ומעוניינים לפתור את זה.

אמנון כהן: נציג משרד הבריאות העלה בעיה אמיתית.

אמנון כהן: נעשה את הפיילוט, ואולי נראה אפילו שפתרנו 10% מן הבעיה אך זה לא הפתרון האידיאלי.

אמנון כהן: מצד אחד אתה טוען, וצודק, שאז האוטובוסים ואנשים שיבקשו להיכנס לבסיס בלי אישור כניסה יידרשו לחזור לאחור וייקח זמן עד שייצאו.

עודד הגלילי: ביחד נצטרך לפתור את הבעיה.

אמנון כהן: ייתכן שצריך לחשוב בכלל על הוספת נתיב.

עודד הגלילי: אם הפיילוט יוכח כהצלחה אז כפי שבית-החולים ירצה ייכנסו מייד לעבודה ונפתור את הבעיה הזאת.

לאה ורון: מה זה מייד?

לאה ורון: אתה יכול לומר שוב תאריכים?

עודד הגלילי: מבחינתנו שבוע לאחר מכן ניתן לחתום על הסכם ואז הם יביאו את הקבלן ויתחילו לעבוד.

לאה ורון: ואז יזיזו את הש"ג ואת הבוטקה של הממיין?

עודד הגלילי: כן.

עודד הגלילי: אם יוכח שהפיילוט פותר את הבעיה לא תהיה לנו בעיה ליישם את זה.

קריאה: ואם יתברר שזה פותר רק 10% מן הבעיה?

אמנון כהן: כוועדה אני לא רוצה להגיד: הנה הבאתי להישג והתוכנית המקורית בוצעה אם היא לא תפתור את הבעיה.

אמנון כהן: לכן הגיוני לנסות פיילוט.

אמנון כהן: צודק נציג משרד הביטחון שאומר: אם נראה חס וחלילה שהפתרון לא טוב, שיפתור רק 10-15 אחוזים מן הבעיה, זה לא די.

אמנון כהן: מה זה מבחינתנו פתרון?

אמנון כהן: לא 15%.

אמנון כהן: פתרון צריך להיות 80% לפחות.

אמנון כהן: לכן יצטרכו אחר-כך לשבת ביחד פעם נוספת.

אמנון כהן: אין לי התנגדות לבוא אליכם, ביחד איתם, ואולי נשב אצל שר הביטחון, יש לו משרד מכובד מאוד, ונקבל החלטה.

עודד הגלילי: אני חושב שאנחנו לא זקוקים לכך.

עידו כץ: אני סגן מנהל בית-החולים אסף הרופא.

עידו כץ: מה נעשה עד אז, עד שיישבו המומחים?

אמנון כהן: תיכף נגיע לזה.

עידו כץ: יש לי הצעה.

אמנון כהן: הפתרון שהציע מר עודד הגלילי, שבשעות העומס – בין 7:00-9:00 ובין 14:30-16:30 – לא יהיו יציאות מן הבסיס – אפשר יהיה לקבל את ההחלטה הזאת?

עודד הגלילי: אני צריך לבדוק את המשמעויות של ההצעה.

אמנון כהן: אנחנו מבקשים מן הצבא, דרך נציגם מר עודד הגלילי, שבין השעות 6:30-8:30 בבוקר ובין 14:30-16:00 אחר-הצהרים לא יהיו יציאות מן הבסיס.

שאקר נחלה: צריך להנחות את הש"ג שיזרז את העניין כי ייתכן שיתנו לו הוראות אחרות.

עודד הגלילי: איסור יציאה – זה לא בש"ג, מי שהגיע לש"ג אבוד לנו, אלא זה בכיכר בתוך המחנה.

עודד הגלילי: תשאירו לנו את החנייה ואת איסור היציאה, אל תתערבו לנו כאן.

אמנון כהן: אני מסכם, ואם תרצו להוסיף דבר מה תוכלו.

אמנון כהן: בטווח המיידי אנחנו מבקשים שבשעות שציינתי, בין 6:30-8:30 ובין 14:30-16:00, יהיה איסור יציאה מן המחנה משער יפו.

אמנון כהן: זה שלב א'.

אמנון כהן: המודד שבית-החולים אמור לשלוח כנציגו צריך לבוא כבר היום ולהעביר את ממצאיו לצבא, ולוודא שאכן הגיעו ליעדם.

אמנון כהן: מייד לאחר מכן תתקבל החלטה: ייכנסו לפיילוט של 48 שעות, ומשרד הביטחון מתחייב ליידע את מנהלת הוועדה מתי יתחיל הפיילוט.

אמנון כהן: אני מבקש ליידע אותי, אפילו בפקס לביתי, שבתאריכים אלה ואלה יתקיים פיילוט.

אמנון כהן: גם אני רוצה להתרשם.

אמנון כהן: אחרי הפיילוט, אני מבקש מידידיי מר עודד הגלילי להודיע לוועדה את מידת ההצלחה של הפיילוט ומה המשך התהליך.

אמנון כהן: אם הפיילוט יצליח תלכו מייד לביצוע, תחתמו על ההסכמים הנדרשים ותמשיכו קדימה.

אמנון כהן: אם הפיילוט לא יצליח, אם יוכיח עצמו רק בכך וכך אחוזים תהיו חייבים להידבר שוב.

אמנון כהן: לכן אני מבקש כבר כעת לזמן דיון בבית החולים עצמו.

אמנון כהן: אשתתף אף אני בדיון, תזמינו את אנשי המקצוע, בוודאי תזמינו את כל מי שסבור שעליו להשתתף.

אמנון כהן: ביחד נמצא פתרון אחר אם חס וחלילה הפיילוט לא יצליח.

אמנון כהן: אני בוחן את כל האופציות, לא נשאיר שום דבר פתוח.

אמנון כהן: אני מבקש ממע"צ ומגורמי התכנון לזרז את התהליכים הנדרשים להקמת כביש נוסף או מקביל.

אמנון כהן: מע"צ צריכה להגיש את הבקשה לגופי התכנון, למחוז של משרד הפנים, כדי לקבל את האישורים הרלוונטיים.

אמנון כהן: אם זה ייתקע במקום כלשהו, תיידעו אותנו.

אמנון כהן: נוכל ליצור הידברות גם ברמה המיניסטריאלית עם שר הפנים מאיר שטרית, אם יהיה צורך לעזור או לזרז, כי מדובר כאן בדיני נפשות.

שאקר נחלה: אנשי משרד הפנים רעים מאוד בנושא הזה.

אמנון כהן: הם אנשים טובים.

אמנון כהן: הם אומרים שאתם לא מביאים את התוכניות כדי שיוכלו לאשרן.

אמנון כהן: הם מחכים בצימאון לקבל את התוכניות שלכם, ואתם לא מגישים.

אילן יפתח: האם אפשר בטווח הקצר לאמץ גם את ההצעה של המשטרה ולהרחיב את משך הרמזור?

אמנון כהן: מי מטפל בזה?

לואיזה לוי: מע"צ והמשטרה.

אמנון כהן: אנחנו מבקשים ממע"צ ומן המשטרה לבדוק את משך זמן הרמזורים כדי לאפשר בשעות מסוימות זרימה חופשית יותר.

אמנון כהן: זה יחסוך הצבת שוטר במקום.

אופיר אמיר: מדברים כאן כל הזמן על פתרון.

אופיר אמיר: ברור לנו שזה לא חייב לזרום חלק, אפשר להמתין דקה.

אמנון כהן: אני רוצה שהאמבולנס לא ימתין.

אופיר אמיר: גם אני רוצה שלא ימתין.

אופיר אמיר: בפיילוט הזה, גם אם הצלחנו להקל ב-10% זה משהו, ועוד כמה אחוזים בעקבות הארכת הפאזה הירוקה ברמזורים זה עוד משהו.

אופיר אמיר: הכול ביחד ישפר.

אמנון כהן: אחרי הפיילוט נבחן שוב את הדברים.

אמנון כהן: ייתכן שזה הפתרון.

אמנון כהן: הוא יגיד: יש כאן הצלחה של 20% ואתם תגידו: מקובל עלינו.

אמנון כהן: ייתכן שכך יהיה.

אמנון כהן: אין לי התנגדות לכך.

אמנון כהן: כפי שאמרתי, אני רוצה להגיע לפתרון.

אמנון כהן: אני מבקש ממתכנן התנועה של בית-החולים, מר יהודה אריה, לבדוק את המפות ולבחון האם יש אפשרות ליצור נתיב כניסה נפרד לבית-החולים לאמבולנסים או לרכב ביטחון כזה או אחר.

אמנון כהן: אם נוכל להוסיף נתיב שלא יפריע לתנועה, והאמבולנס ייכנס מן הנתיב הרגיל ישר לנתיב המיוחד שלו, ללא עיכובים, בכל דרך שתמצא לנכון, כמובן בתיאום עם יתר הגורמים ובהסכמתם, אנחנו מוכנים לחשוב גם על רעיון כזה.

אמנון כהן: כל דרך שתראה לנכון, שאולי לא תחייב אפילו להגיע לצומת הזה בכלל, אולי רק כניסה מבית-החולים עם שער כזה או אחר, אפילו עם שלט-רחוק שיוכל לפתוח בעצמו, גם בלי ש"ג ובלי שום דבר.

אמנון כהן: תחשבו גם על זה.

אמנון כהן: תחשבו על כל דבר כדי שאמבולנס לא יתעכב שם אפילו דקה.

אמנון כהן: תחשוב אתה – אולי כניסה משער ירושלים, או מן החר"פ הישן, או מכל אזור אחר, כמובן בתיאום עם כל המשרדים האחרים.

אמנון כהן: כל הצעה באה בחשבון.

אמנון כהן: זה יפתור חלק גדול מאוד מן הבעיה, בלי שום קשר לפתרון שאנחנו מציעים כעת.

אמנון כהן: אני מודה לכל המשתתפים ומבקש שיהיו פתרונות יצירתיים כדי שלא נצטרך לקיים כאן דיון נוסף.

אמנון כהן: תודה רבה לכולכם.